b"\n_START_ARTICLE_\nThe Gamekeeper (Zvezdna vrata SG-1)\n_START_PARAGRAPH_\nThe Gamekeeper je naslov epizode znanstveno-fantasti\xc4\x8dne serije Zvezdna vrata, v kateri O'Neill z ekipo SG-1 odpotuje na planet P7J989, kjer odkrije \xc4\x8dudovit vrt in kupolo, polno \xc4\x8dudnih kovinskih stolov. V vsakem od teh prostorov na tleh le\xc5\xbei nezavesten \xc4\x8dlovek, priklju\xc4\x8den na samo napravo. Tudi \xc4\x8dlani ekipe med preiskovanjem soban padejo v te naprave. Ko se zbudijo, spoznajo, da podo\xc5\xbeivljajo tragi\xc4\x8dne dogodke svojega \xc5\xbeivljenja. O'Neill tako podo\xc5\xbeivi propadlo skrivno nalogo v Vzhodni Nem\xc4\x8diji, kjer je njegova ekipa utrpela izgube in bila prisiljena v umik. Med prvim poskusom O'Neill opozori ekipo na ostrostrelca, ki je ekipi v preteklosti povzro\xc4\x8dil izgube, se pojavijo oboro\xc5\xbeeni nasprotniki, ki ekipi ponovno povzro\xc4\x8dijo izgube. Ne glede na to, kaj O'Neill posku\xc5\xa1a storiti, je rezultat vedno enak._NEWLINE_Podobno se zgodi Danielu Jacksonu, ki se znajde v newyor\xc5\xa1kem muzeju ob svojih star\xc5\xa1ih nekaj trenutkov, preden ju ob delovni nesre\xc4\x8di pokopljejo te\xc5\xbeki kamniti bloki. Tudi on sku\xc5\xa1a na vse na\xc4\x8dine oba star\xc5\xa1a opozoriti na katastrofo, vendar je scenarij vedno tak, da mu to ne uspe. Nenadoma se pred ekipo pojavi nejasna figura, ki se imenuje Varuh. Pojasni jim, da so postali del njegove igre, ki je povezana z navidezno resni\xc4\x8dnostjo; to igro smatra kot sredstvo, da ljudje preizkusijo svoje ideje, kaj bi lahko v \xc5\xbeivljenju naredili druga\xc4\x8de. Pove jim tudi, da je bil planet pred 1000 leti uni\xc4\x8den v katastrofi in je neprimeren za \xc5\xbeivljenje, zato pre\xc5\xbeiveli ljudje svoje ob\xc4\x8dutke podo\xc5\xbeivljajo le preko navidezne resni\xc4\x8dnosti._NEWLINE_Ekipa SG-1 zahteva, da jih Varuh izpusti in ta jim ustre\xc5\xbee. Ekipa se vrne na zemljo, kjer jih pri\xc4\x8daka general Hammond. Ker se general obna\xc5\xa1a \xc4\x8dudno in od ekipe zahteva, da se vrnejo v navidezno resni\xc4\x8dnost, kmalu ugotovijo, da jih je varuh prevaral in da so \xc5\xa1e vedno ujetniki navideznega sveta, vrnitev domov pa je le iluzija. Ker to odkrijejo, jih da general Hammond aretirati, vendar jim uspe pobegniti. Tako ljudem, priklju\xc4\x8denim v navidezno resni\xc4\x8dnost povedo, da si je njihov doma\xc4\x8di planet opomogel od katastrofe in je zdaj lep vrt. Na koncu je celotna ekipa re\xc5\xa1ena, Varuh pa jim pove, da je bila navidezna resni\xc4\x8dnost sredstvo, ki bi ljudi zaposlilo in prepre\xc4\x8dilo, da ponovno uni\xc4\x8dijo planet. Ljudje, ki so osvobojeni navidezne resni\xc4\x8dnosti tako za\xc4\x8dnejo raziskovati planet in trgati cvetje, seveda na veliko jezu Varuha."